Zaņa
Šis raksts ir par upi. Par citām jēdziena Zaņa nozīmēm skatīt nozīmju atdalīšanas lapu. Zaņa ir Ventas labā krasta pieteka Saldus novadā. Sākas kā grāvis uz Kursīšu un Novadnieku pagastu robežas ziemeļos no Grietēniem. Augštece līdz Pampāļiem gandrīz visā garumā regulēta. Lejpus Pampāļiem upe tek pa izteiktu ieleju, kuras dziļums pie ietekas Ventā sasniedz 20 m. Gandrīz visā tecējumā Zaņa ir Vadakstes līdzenuma un Vārmes nolaidenuma robeža. Uz upes vairākas ūdenskrātuves (Pampāļu dzirnavu dīķis un Zaņas dzirnavu dīķis). Lielākās pietekas: Puteņu grāvis (6 km), Plocīte (7 km), Ainu grāvis (5 km), Zirnāju strauts (13 km; labās), Kārklupe (12 km), Abrupe (7 km), Mellupīte (9 km), Šķēpu strauts (6 km), Pīpāļu strauts (8 km; kreisās). Lejpus Baltākroga pie Zaņas dzirnavu dīķa atrodas dabas taka Zaņas līkloči. Lielākās apdzīvotās vietas krastos: Pampāļi, Baltaiskrogs. Upi šķērso autoceļi P105, P106 un P107.